আপনি ঘুরতে বেড়িয়েছেন রাস্তায়। হঠাৎ ভিমরি খেলেন কিছু একটা দেখে। নিজের চোখকেও বিশ্বাস করাতে কষ্ট হচ্ছে। কারণ রাস্তার ট্রাফিক নিয়ন্ত্রণে দাঁড়িয়ে আছে মানুষের জায়গায় রোবট। আপনি ঠিকমতো গাড়ি চালাচ্ছেন না কি ট্রাফিক আইন লঙ্ঘন করছেন তা কড়া দৃষ্টিতে নজর রাখছে রোবট। ট্রাফিক আইন ভাঙলেই এগিয়ে এসে আপনার গাড়ি থামানোর নির্দেশ দিচ্ছে। কেস দিচ্ছে, নিচ্ছে ফাইনও। কিংবা দুষ্কৃতদের ওপর এবং আইনশৃঙ্খলার ওপর নজর রাখছে রোবট, পুলিশের পোশাকে। আপনার সঙ্গে কোন ঘটনা ঘটেছে কিংবা আপনাকে কেউ মলেস্ট করেছে, আপনি অভিযোগ জানাচ্ছেন, একটি রোবট পুলিশের কাছে। রোবট বটে, তবে রোবট বলা যাবে না। পুলিশের পোশাকে একদম পুলিশ। দেখে একটুও বোঝার জো নেই যে রোবট, মানুষ নয়। আর দুষ্কৃতি বা আইন নিয়ন্ত্রণে নজর রাখার ব্যাপারে জবাব নেই। একেবারে মানুষ পুলিশের সঙ্গে কাঁধে কাঁধ মিলিয়ে কাজ করতে পারে। ভাবছেন এতক্ষণ ধরে যা পড়ছেন সেটা কোন সিনেমার গল্প। একেবারেই নয়। দুবাইয়ের রাস্তায় এটাই এখন বাস্তব। বিজ্ঞান ও প্রযুক্তির যুগে সিনেমার গল্প বা মানুষের অভাব পূরণের ভাবনাকে বাস্তবে রূপ দিয়েছে দুবাই। দুবাইয়ের রাস্তায় ঘুরলে কোথাও না কোথাও এখন আপনার চোখে পড়বেই এই রোবট পুলিশ।